**นายอำเภอห้วยยอดพร้อมคณะ ลงพื้นที่ตรวจความพร้อมโรงยิมเนเซียม อาคารพละศึกษาไทยเข้มแข็งเทศบาลตำบลห้วยยอด จัดตั้งศูนย์โควิดชุมชนระดับอำเภอ  CI (Community Isolation)รองรับผู้ป่วยโควิด**

วันนี้ (19 ต.ค.64) เวลา 09.00น. ที่โรงยิมเนเซียม อาคารพละศึกษาไทยเข้มแข็ง นายสำคัญ อรทัย นายอำเภอห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล หัวหน้าส่วนราชการ นายแพทย์ปิยวิทย์ เนกขพัฒน์ ผู้อำนวยการโรงพยาบาลห้วยยอด นายอุดม ใส้เพี้ย สาธารณสุขอำเภอห้วยยอด นายวิชัย คุ้นเคย ผู้ช่วยสาธารณสุขอำเภอห้วยยอด นายสมพงษ์ รอดทุกข์ ผู้จัดการ บจม.โทรคมนาคมแห่งชาติสาขาห้วยยอด และเจ้าหน้าที่ที่เกี่ยวข้อง ลงพื้นที่ตรวจความพร้อมโรงยิมนีเซียม อาคารพละศึกษาไทยเข้มแข็ง เทศบาลตำบลห้วยยอด เพื่อใช้เป็นสถานที่จัด**ตั้งศูนย์โควิดชุมชนระดับอำเภอ (Community Isolation : CI)**ของอำเภอห้วยยอด เนื่องจากสถานการณ์การแพร่ระบาดโควิด-19 ในพื้นที่อำเภอห้วยยอด ได้แพร่ระบาดอย่างรวดเร็วเป็นวงกว้าง และมีแนวโน้มจำนวนผู้ป่วยเพิ่มขึ้นอย่างต่อเนื่อง จากกลุ่มผู้สัมผัสที่มีความเสี่ยงต่อการติดเชื้อสูง ส่งผลให้จำนวนเตียงสำหรับรักษาผู้ป่วยโควิด-19ที่โรงพยาบาลห้วยยอดมีไม่เพียงพอ

ดังนี้ เพื่อรองรับสถานการณ์ดังกล่าว จึงมีความจำเป็นในการจัดตั้งศูนย์ **CI** **(Community Isolation**) ในการรองรับผู้ป่วยโควิด-19จากโรงพยาบาลห้วยยอด ที่ได้รับการรักษาแล้วมีอาการคงที่หรืออาการดีขึ้นแต่ยังต้องเฝ้าดูแลอาการรักษาจนครบระยะเวลา 14 วัน เพื่อรอกลับบ้าน ทั้งนี้เพื่อให้โรงพยาบาลได้มีเตียงว่างสำหรับรักษาผู้ป่วยที่ต้องอยู่ในระยะการควบคุมโรคต่อไป ซึ่งทางโรงพยาบาลห้วยยอด จะได้จัดเตรียมบุคลากรทางการแพทย์ มาเฝ้าเวรประจำตลอด 24 ชั่วโมง เพื่อรักษาดูแลอาการของผู้ป่วยดังกล่าว พร้อมทั้งอุปกรณ์ทางการแพทย์และเครื่องมือที่จำเป็นต่างๆ รวมทั้งการวางระบบอินเตอร์เน็ตเพื่อใช้เป็นเครื่องมือสื่อสารกับผู้ป่วยหลีกเลี่ยงการสัมผัสป้องกันการติดเชื้อ ในการดูแลผู้ป่วยดังกล่าวอีกด้วย ซึ่งคาดว่าสามารถรองรับผู้ป่วยได้จำนวน100-120 เตียง

โอกาสนี้ นายกเทศมนตรีตำบลห้วยยอด ได้มอบหมายให้เจ้าหน้าที่ที่เกี่ยวข้องดำเนินการปรับปรุงสถานที่และทำความสะอาด รวมทั้งขนย้ายเตียงมาไว้รองรับสถานที่ดังกล่าว พร้อมทั้งอำนวยความสะดวกในด้านต่างๆ ซึ่งเทศบาลตำบลห้วยยอดให้การสนับสนุนในการแก้ไขปัญหาการแพร่ระบาดของโรคติดเชื้อไวรัสโคโรนา 2019 มาโดยตลอด

พิมมาส จันทร์ผ่อง/นักประชาสัมพันธ์ชำนาญการ/ข่าว

19 ตุลาคม 2564